– Navnet er Eliteserien.

Det sa administrerende direktør i Norsk Toppfotball, Leif Øverland, da han presenterte den nye eliteserien i fotball på Odd Stadion i Skien i dag.

Leif Øverland presenterte den 'nye' Eliteserien i dag. Foto: Tom Ole Buaas / NRK

Endringene gjør seg gjeldende fra neste sesong, og er utarbeidet i samarbeid med Fotball Media, NFF og Norsk Toppfotball.

– Lang prosess

Øverland forteller at det var en lang prosess som førte fram til det nye navnet.

– Det ble gjort grundige undersøkelser, og vi hadde tre alternativer. En spørreundersøkelse ga et overveldende flertall for Eliteserien, sier Øverland.

De to andre alternativene var Eliteligaen og Superligaen.

Norsk Toppfotball lover lidenskap og fellesskap i Eliteseriens nye logo. Foto: Tom Ole Buaas / NRK

– Arbeidet med dette startet allerede i 2014, så det føles bra å nå presentere dette, sier Øverland.

– Eliteserien er unik

Eliteserien som produkt er helt unikt, og noe verdt å ta vare på, mener Øverland.

– Eliteserien binder landet vårt sammen. Når halve bygda i Sogndal reiser på kamp, eller 11 000 moldensere gjør det samme betyr det noe.

Han er klar på at lidenskap og fellesskap blir et viktig slagord for Eliteserien fremover.

– Dette skal være for alle. Her skal barna ha det gøy, her kan man få en fritime fra hverdagens kjas og mas og nyte fotball i fellesskap med andre, sier Øverland.

Hatt samme navn siden 1990

Den øverste divisjonen i herrefotball har siden 1990 hatt navnet Tippeligaen. Da gikk Norsk Tipping inn som hovedsponsor. Siden ligaens opprinnelse i 1937 har den hatt navn som Norgesserien, Hovedserien og 1. divisjon.

Den siste store endringen kom i 2008, da serien utvidet fra 14 til 16 lag, gjeldende fra 2009-sesongen.

Denne utvidelsen har vært omdiskutert, og flere eksperter mente det var feil vei å gå, dersom man skulle gjøre topplagene enda bedre.